KIRJALLINEN KYSYMYS E-1664/00

esittäjä(t): Gianfranco Dell'Alba (TDI) komissiolle

(26. toukokuuta 2000)

Aihe: Komission korkeiden virkamiesten nimittäminen vastuullisiin tehtäviin

- Andrew Cahn, joka toimi entisen komission liikenneasioista vastanneen jäsenen Neil Kinnockin kabinetin päällikkönä, on jättänyt komission siirtyäkseen korkea-arvoiseen tehtävään British Airways -lentoyhtiössä.

- Kinnockin kabinetin päällikkönä Andrew Cahnilla oli usean vuoden ajan mahdollisuus saada tärkeitä tietoja liikennealalta, ja hän oli erityisen merkittävässä asemassa määriteltäessä ja harjoitettaessa yhteisön politiikkaa lentoliikenteen alalla.

- Koska väliaikaisen toimihenkilön työsopimus on rajattu väliaikaiseksi, olisi epäoikeudenmukaista ja perusteetonta estää toimihenkilöä hyväksymästä tarjousta arvostetusta ja pysyvämmästä työpaikasta.

Katsooko komissio, että tällainen menettely on Euroopan yhteisöjen virkamiehiltä ja muilta toimihenkilöiltä edellytettävän ammattietiikan mukainen?

Neil Kinnockin komission puolesta antama vastaus

(20. heinäkuuta 2000)

Kuten arvoisa parlamentin jäsen toteaa, komission palveluksessa työskennelleen Andrew Cahnin työsopimus oli väliaikainen. Komissio on aina ollut sitä mieltä, että jos suunniteltu toimi on yhdenmukainen Henkilöstösääntöjen 16 ja 17 artiklan kanssa, on epäoikeudenmukaista ja aiheetonta estää väliaikaista henkilöstöä hakeutumasta yksityisen sektorin palvelukseen.

Komissio pohti Andrew Cahnin uuteen tehtävänimitykseen liittyviä seikkoja perusteellisesti, ennen kuin hänelle annettiin virallinen lupa ottaa vastaan kyseinen toimi. Lupa edellyttää, että herra Cahn toimii vastaisuudessakin henkilöstösääntöjen mukaisesti. Hän ei saa sen vuoksi käyttää uudessa tehtävässään sellaisia, vielä keskeneräisiin yksittäistapauksiin liittyviä asiatietoja, jotka hän on saanut toimiessaan komission palveluksessa; kyseessä olevat tiedot koskevat erityisesti vuoden 1997 joulukuun ja vuoden 1999 syyskuun välistä ajanjaksoa, jolloin Andrew Cahn toimi liikenneasioista vastanneen komission jäsenen kabinetin päällikkönä. Andrew Cahnilla ei ollut huomautettavaa tämän vaatimuksen suhteen.

Andrew Cahnin tehtävillä British Airways -lentoyhtiön Government and Industry -osaston johtajana ei ole mitään yhteyttä myöskään tehtäviin, joita hän hoiti vuoden 1999 syyskuun ja vuoden 2000 toukokuun välisenä aikana toimiessaan hallinnollisesta uudistuksesta vastaavan komission varapuheenjohtajan kabinetin päällikkönä. Andrew Cahn vastasi edellä mainittuna ajanjaksona pääosin hallinnolliseen uudistukseen liittyvistä kysymyksistä.

Komissio tarkasteli kaikkia asiaa koskevia seikkoja ja katsoi, että Andrew Cahnin uuteen toimeen liittyvät tehtävät ovat väliaikaiselta henkilöstöltä nykyisten henkilöstösääntöjen perusteella edellytettävän ammattietiikan mukaisia.

Komissio on yleisesti ottaen sitä mieltä, että tilapäisen ja pysyvän henkilöstön palkkaamiseen liittyviä yleisiä sääntöjä olisi syytä tarkentaa yhdenmukaisuuden ja avoimuuden sekä käytännön neuvoja koskevan tiedonsaannin varmistamiseksi. Näin toimimalla voitaisiin lisätä pätevän henkilöstön vaihtoa kansallisen hallinnon ja yhteisön hallinnon sekä yksityisen ja julkisen sektorin välillä. Tämän vuoksi komissio tarkastelee jäsenvaltioiden hallintoelimissä ja muissa kansainvälisissä elimissä käytössä olevia työskentelykäytäntöjä ja eettisiä käytäntöjä; tarkastelun perusteella komissio ratkaisee, onko entistä täsmällisempien sääntöjen ja menettelyjen ehdottaminen tarpeen, ja jos on, millaisia niihin liittyvien käytännön määräysten tai järjestelyjen olisi oltava.